Toimitusjohtaja Heikki Malinen arvioi STT:lle, että viiden vuoden päästä kirjeposti on Suomessa lähes loppunut, ja siksi työ Postissa muuttuu.

Postin toimitusjohtaja Heikki Malinen kertoo tulevaisuuden arvioistaan. Silja Viitala

Postin toimitusjohtaja Heikki Malinen arvioi STT:n haastattelussa, että Postin varhais- ja päiväjakelu on yhdistetään viimeistään 2030-luvun taitteessa, kun kirjepostin ja sanomalehtien jakelumäärät ovat vähentyneet Suomessa.

Malinen ei ole juurikaan antanut haastatteluja viime viikkoina kuohuttaneisiin Postin säästötoimiin liittyen. Posti suunnittelee nyt jopa 8 000 työntekijän palkan tuntuvaa laskua.

Malisen mukaan postinjakajille varhais- ja päiväjakelun yhdistäminen tarkoittaisi vähemmän päivävuoroja ja lisää yötöitä. Kotiin toimitettavia postipaketteja halutaan kotiin ilta-aikaan, joka lisäisi todennäköisesti iltatöitä.

Toimitusjohtaja sanoo, että yhteiskunta muuttuu, eikä Postilla ole konsteja siihen, etteikö näin kävisi. Hän sanoo, että Postin on myös valmistauduttava ajatukseen, että viiden vuoden päästä kirjeposti on lähes loppunut Suomessa.

Esimerkkinä toimitusjohtaja mainitsee Tanskan, jossa kirjeitä ei käytännössä enää lähetetä. Malisen mukaan Suomessa tilanne on noin viisi vuotta Tanskaa perässä.

– Kun katsotaan Postin 381 vuoden historiaa, niin tällaista vaihetta yhtiö ole koskaan kohdannut. Tämä on erittäin vaikea vaihe tälle yhtiölle, Malinen sanoo.

Postin säästötavoitteiden yhteydessä on uutisoitu myös Malinen muhkeasta palkasta ja bonuksista. Hän luopui kahden kuukauden palkasta kohun alettua. Hän kuitenkin sanoo STT:n haastattelussa, että itse päätti luopua palkastaan jo elokuun lopulla ennen kuin työntekijöiden palkkojen alennukset käynnistivät keskustelun Postin ympärillä.